Háromgólos hátrányból kapaszkodott vissza a pólóválogatott
A rapper évekig tagja volt a gyilkos Nine Trey nevű bandának.
Döntetlennel kezdte meg szereplését a magyar férfi vízilabda-válogatott az Európa Kupa rijekai nyolccsapatos Szuperdöntőjében, amelynek nyitónapján Görögország együttese volt az ellenfél.

Az átalakulóban levő – olimpiai aranyérmes nélkül, négy világbajnokkal felálló – magyar csapat a görögök vezető találatára Bátori Bence révén gyorsan válaszolt. A vetélytárs azonban a második negyedben valósággal állva hagyta Märcz Tamás szövetségi kapitány együttesét, és ellépett 4-1-re. Zalánki Gergő és Jansik Szilárd jóvoltából 4-3-ra sikerült a felzárkózás, ám a görögök 6-3-as vezetésével vonultak el a csapatok a nagyszünetre.

A pihenőt követően nagyszerű fél negyedet produkált a Märcz-legénység, amely a büntetőből eredményes Vámos Mártonnak, az idősebbik Jansiknak, Dávidnak és Bátorinak köszönhetően utolérte ellenfelét. Az utolsó negyednek azonban a vezetést visszaszerző görögök vághattak neki jobb helyzetből.

A befejező nyolc perc elején a triplázó Bátori alakította 7-7-re az állást, de újfent görög gól következett, ráadásul egymás után kettő. Mezei Tamás húzásával lett 9-8, 48 másodperccel a vége előtt pedig Vámos távoli balkezes bombájával 9-9-re módosult a mérkőzés. Az utolsó támadást a magyar csapat vezethette, de már nem változott az eredmény.

A magyar válogatott pénteken ugyancsak 16 órától az olasszal találkozik. A Szuperdöntő A csoportjában van még Spanyolország, a másik négyest pedig Szerbia, Horvátország, Montenegró és Franciaország alkotja.

Eredmény, Szuperdöntő, 1. nap:

Magyarország-Görögország 9-9 (1-1, 2-5, 3-1, 3-2)

a magyar góldobók: Bátori 3, Vámos 2, Zalánki, Jansik Sz., Jansik D., Mezei 1-1

Fotó: MTI/Ujvári Sándor
vízilabda